ليسوطو، رسميا لمملكة د ليسوطو (بلينݣليزية: Kingdom of Lesotho - ب سيسوطو: Muso oa Lesotho) هي بلاد ماكاطلش على لبحر جات ف لجنوب د إفريقيا، و كاتحدّها جنوب إفريقيا من ݣاع الجوايه (ضايرة بيها). هي لكبيرة ف لبلدان التلاتة د لعالم اللي ضايرة بيهم بلاد آخرا (الجوج لاخرين هوما لڤاتيكان و سان مارينو). لمساحة ديال لبلاد هي 30.355 كم مربع. السمية ديال ليسوطو تاتعني "لبلاد ديال الناس اللي تيهضرو اللغة د سيسوطو". هاد لبلاد كانت موجودة ف لقرن 19، و كانت مملكة من 1822. ف 1869، ستعمراتها بريطانيا، و بقات فيها تال 4 أكتوبر 1966، اللي هو التاريخ ديال لإستقلال الرسمي ديال لمملكة د ليسوطو اللي تانعرفو دابا. تيسكنو ف ليسوطو شويا كتر من 2.1 مليون د الناس، و لعاصمة ديالها هي ماسيرو. اللغات الرسمية د لبلاد هوما لينݣليزية و سيسوطو، و لفلوس اللي كاتخدّم هي اللوتي. هي داخلة ف بزاف د لمنضمات دولية بحال لأمم لمتحدة و لكومنويلت و لإتحاد لإفريقي و الجماعة د التنمية د لجنوب د إفريقيا.